Beneficiarii Fondului European Agricol pentru Dezvoltare Rurală (FEADR) au primit în această săptămână în conturile bancare o nouă tranşă de plată în valoare totală de 119 milioane de euro (594,66 milioane de lei), informează Ministerul Agriculturii.
”Beneficiarii FEADR au primit în această săptămână în conturile bancare o nouă tranşă de plată în valoare totală de 119 milioane de euro (594,66 milioane de lei)”, arată ministerul.
Prin plăţile efectuate în perioada 22 – 30 aprilie 2024, Agenţia pentru Finanţarea Investiţiilor Rurale a decontat cheltuielile realizate în cadrul proiectelor de investiţii în agricultură şi dezvoltare rurală, precum şi cele aferente măsurilor de mediu şi climă.
Din această sumă, 17,48 milioane de euro (87,39 milioane de lei) reprezintă finanţarea de la Bugetul Naţional, iar diferenţa este acoperită din FEADR – Fondul European Agricol pentru Dezvoltare Rurală.
Cele mai multe plăţi, respectiv 112,7 milioane de euro au fost efectuate pentru rambursarea cheltuielilor beneficiarilor proiectelor de investiţii.
Fondurile publice nerambursabile sunt acordate în urma verificării şi autorizării la plată de către experţii AFIR a cheltuielilor realizate, în baza cererilor de plată primite de la beneficiarii publici şi privaţi ai Fondului European Agricol pentru Dezvoltare Rurală (FEADR), în conformitate cu contractele de finanţare încheiate, precum şi cu angajamentele asumate.
De asemenea, în perioada 29 – 30 aprilie 2024, Agenţia de Plăţi şi Intervenţie pentru Agricultură (APIA) a efectuat plăţi în suma totală de 22.385.664,48 lei (4.502.734,59 euro) din Fondul European de Garantare Agricolă (FEGA), Fondul European Agricol pentru Dezvoltare Rurală (FEADR), cofinanţare de la Bugetul Naţional (BN1) şi Instrumentul de redresare al Uniunii Europene (EURI), astfel:
- 15.953.574,27 lei (3.207.715,75 euro) din fondul FEGA pentru plată finală Campania 2023;
- 831.831,63 lei (168.063,77 euro) din fonduri FEADR, BN1 şi EURI pentru Campania 2023;
- 4.660.460,95 lei (937.058,60 euro) din Bugetul Naţional pentru Campania 2023;
- 496.772,16 lei (100.378,29 euro) din fondul FEGA pentru investiţii vitivinicole;
- 443.025,47 lei (89.518,18 euro) din fondul FEGA pentru restructurare reconversie viţă de vie.